ગૃહમંત્રી પી. ચિદમ્બરમે આતંકી ઇશરત જહાંને બચાવવા સરકારી એફિડેવિટમાંથી તેના આતંકવાદી કનેક્શનને હટાવવા દબાણ કર્યું હતું અને નવી એફિડેવિટ બનાવડાવી હતી. જેમાં ઇશરતનાં આતંકવાદી કનેક્શનની વાતને રદ કરવામાં આવી હતી. ગૃહ મંત્રાલયના પૂર્વ ઉચ્ચ અધિકારી જી. કે. પિલ્લાઈએ તા. ૨૬ ફેબ્રુઆરી, ૨૦૧૬ના રોજ કબૂલ્યું હતું કે, ઇશરત કેસમાં એફિડેવિટ બદલવાનો નિર્ણય મનમોહનસિંહની સરકારમાં રાજકીય સ્તરે થયો હતો. પૂર્વ ઉચ્ચ અધિકારી આર. કે સિંહે પણ કહ્યું હતું કે, ‘ઇશરત કેસમાં રાજકીય કારણોસર બીજી એફિડેવિટ કરવામાં આવી હતી. ચીફ અધિકારી આર. વી. એસ. મણીએ તો ત્યાં સુધી કબૂલાત કરી હતી કે, ‘મને સિગરેટના ડામ દઈ ઇશરતની બદલાયેલી એફિડેવિટ પર મારી સહી લેવામાં આવી હતી.’ ખુદ ચિદમ્બરમે તા. ૨૯ ફેબ્રુઆરી, ૨૦૧૬ના રોજ સ્વીકાર્યું હતું કે, ‘મારા કહેવાથી એફિડેવિટમાં બદલાવ કરાયો હતો અને મંત્રી હોવાના નાતે તેની સંપૂર્ણ જવાબદારી હું લઉં છું.’ ગુનેગારોનો સફાયો કરવાની જેના શીરે જવાબદારી છે તેવા તત્કાલિન ગૃહમંત્રી આતંકીને બચાવવા નીકળી પડે ત્યારે આ દેશના લોકતંત્રનું રખોપુ કોણ કરશે ? રાજનેતા અને ગુનેગારના નાજાયજ સંબંધો બાબતે શું દેશને આંદોલિત કરવામાં આવ્યો હતો ખરો ?